CELEX: 52013PC0720
Language: da
Date: 2013-10-23
Title: Forslag til RÅDETS AFGØRELSE om fastlæggelse af den holdning, Den Europæiske Union skal indtage på Verdenshandelsorganisationens Ministerkonference vedrørende Republikken Yemens tiltrædelse af WTO

|
			
		
		
		52013PC0720
		
			Forslag til RÅDETS AFGØRELSE om fastlæggelse af den holdning, Den Europæiske Union skal indtage på Verdenshandelsorganisationens Ministerkonference vedrørende Republikken Yemens tiltrædelse af WTO /* COM/2013/0720 final - 2013/0342 (NLE) */
			
				
		
		
			
			   	BEGRUNDELSE
I. INDLEDNING
Verdenshandelsorganisationen (WTO) og
Republikken Yemen er nået til det afsluttende trin i aftalen om vilkårene for
Yemens tiltrædelse af organisationen. Dette sker efter 13 års forhandlinger,
som blev indledt i 2000, da Yemen indgav sin ansøgning om tiltrædelse af WTO.
Yemens anmodning om tiltrædelse er blevet behandlet i overensstemmelse med de
af WTO's Almindelige Råd fastsatte retningslinjer om de mindst udviklede landes
tiltrædelse, og Rådet skal nu træffe en afgørelse om godkendelse af vilkårene
for Yemens tiltrædelse, før Unionen formelt kan støtte denne i WTO.
Et resumé af tiltrædelsesvilkårene er givet
nedenfor.
II. RESUMÉ AF VILKÅRENE FOR YEMENS
TILTRÆDELSE AF WTO (SEKTOR FOR SEKTOR)
Liste over forpligtelser
Varer
Den endelige bundne sats i
tiltrædelsesordningen for Yemen er i gennemsnit på 22,2 %
Den endelige bundne sats for landbrugsvarer er
i gennemsnit en anelse højere, nemlig 26,2 %, end satsen på 20,1 %
for industrivarer. De højeste toldsatser er også højere inden for landbrug
(højst 100 % for visse landbrugsvarer mod 40 % for industrivarer).
Yemen vil gennemføre de endelige bundne satser
at regne fra datoen for tiltrædelsen.
Disse
gennemsnitlige toldniveauer er forholdsvis rimelige i betragtning af Yemens
status som mindst udviklet land og økonomiens begrænsede størrelse og dens sårbarhed.
Unionens hidtidige praksis over for mindst udviklede lande har været at
acceptere sådanne toldsatser som rimelige for økonomier af sammenlignelig
størrelse.
Industrivarer 
–              
Den gennemsnitlige bundne sats for
ikke-landbrugsvarer er på 20,1 %.
–              
De højeste gennemsnit på ca. 27 % ses inden
for møbler og fodtøj.
–              
De laveste gennemsnit, ca. 10 %, ses inden for
informationsteknologiske varer.
–              
De højeste toldsatser er på 40 % (cement og
visse forarbejdede fisk) og på 43 % (de fleste fiskerivarer og
forarbejdede fiskerivarer).
Landbrugsvarer 
–              
Den gennemsnitlige bundne sats for landbrugsvarer
er på 26,2 %.
–              
De højeste toldsatser for landbrugsvarer er for tobak
og kaffe med 100 %.
Tjenesteydelser 
Yemens liste over særlige forpligtelser inden
for tjenesteydelser er tilfredsstillende i betragtning af landets status som
mindst udviklet land. Yemen vil gennemføre tilsagn vedrørende markedsadgang og
national behandling inden for en lang række tjeneste­ydelsessektorer såsom
liberale tjenesteydelser, computertjenesteydelser og lign.,
kommunikationstjenesteydelser (post- og kurertjenesteydelser og
telekommunikation), bygge- og anlægsvirksomhed, distributionstjenesteydelser,
private uddannelses-, miljø- og finans­tjeneste­ydelser (forsikring og bankvirksomhed),
private sundhedstjenesteydelser, turisme- og transporttjenesteydelser
(transport ad søvejen og pr. jernbane).
Forpligtelser i henhold til
protokollen
WTO-medlemmerne søgte på
tiltrædelsesprocessens afsluttende multilaterale stadium sammen at sikre
grundlæggende kompatibilitet mellem Yemens erhvervslovgivning og institutioner
og WTO's regler og aftaler og at optage disse i tiltrædelsesprotokollen og
arbejdsgruppens rapport. 
Der blev anmodet om overgangsperioder på en
række områder, hvoraf følgende er af særlig interesse for Unionen:
Handelsrettigheder: Yemen bekræftede, at man senest den 31. december 2014 vil give enhver
fysisk eller juridisk person fra et WTO-land, uanset fysisk tilstedeværelse
eller investeringer i Yemen, ret til at blive registreret importør af ethvert
produkt, der må importeres til Yemen. Yemens love og administrative
bestemmelser vedrørende alle gebyrer, skatter og afgifter, der opkræves i
forbindelse med en sådan handel, vil være i fuld overensstemmelse med landets
WTO-forpligtelser.
Yemen vil inden for samme frist indrømme
handelsrettigheder uden forskelsbehandling og på grundlag af objektive
kriterier i overensstemmelse med WTO-aftalerne. Krav om registrering i
handelsregisteret eller anmodning om handelsrettigheder vil kun blive anvendt
til toldmæssige og fiskale formål og vil ikke kræve investering i Yemen. 
Andre toldafgifter og andre afgifter: Yemen forpligtede sig til at binde andre toldafgifter
og andre afgifter i henhold til artikel II, stk. 1, litra b), i GATT 1994 med
en sats på 0,25 %. Senest 4 år efter tiltrædelsen vil den bundne sats for disse andre toldafgifter og andre afgifter være
på 0 som anført i Yemens vareliste. 
Gebyrer og afgifter for ydede
tjenesteydelser: Kravet om, at
oprindelsescertifikater og fakturaer for import til Yemen skal godkendes eller
bekræftes notarialt af yemenitiske konsulater i udlandet vil blive ophævet senest
den 1. januar 2017.
Toldværdiansættelse: Yemens lovgivning og gennemførelsesbestemmelser vil
være i over­ensstemmelse med aftalen om toldværdiansættelse ved tiltrædelsen.
Yemen vil gradvist gennemføre aftalen i overensstemmelse med en handlingsplan,
der er beskrevet i arbejdsgruppens rapport, og vil fuldt
ud anvende WTO-bestemmelserne om toldværdiansættelse, herunder WTO-aftalen om anvendelsen
af artikel VII i GATT 1994 og bilag I (fortolkende bemærkninger), fra den 31. december 2016. Yemen
har bekræftet, at man i overgangsperioden vil sikre, at alle bestemmelser i
gældende lovgivning og supplerende forskrifter, der gennemføres i
overgangsperioden, om toldværdiansættelse vil blive anvendt uden forskelsbehandling på al import. 
Sundheds- og plantesundhedsforanstaltninger
(SPS): Yemen indrømmes en overgangsperiode frem til
den 31. december 2016 med henblik på fuld gennemførelse af SPS-aftalen som
beskrevet i den handlingsplan, der indgår i arbejdsgruppens
rapport.
Tekniske handelshindringer: Yemen vil fuldt ud gennemføre aftalen om tekniske
handelshindringer senest den 31. december 2016. Arbejdsgruppens rapport
indeholder en handlingsplan.
Handelsrelaterede intellektuelle
ejendomsrettigheder (TRIPS): TRIPs-aftalen
vil være fuldt gennemført ved udgangen af 2016 (undtagen for patentbeskyttelse af
lægemidler, der er omfattet af afgørelsen om TRIPS og folkesundhed (WT/l/641).
III. ANBEFALING
Ved fremlæggelsen af vilkårene for Republikken
Yemens tiltrædelse af WTO med henblik på Rådets godkendelse betragter
Kommissionen disse vilkår som en afbalanceret og ambitiøs pakke af
forpligtelser om markedsliberalisering, som både vil sikre Yemen og landets
handelspartnere i WTO betydelige fordele.
2013/0342 (NLE)
Forslag til
RÅDETS AFGØRELSE
om fastlæggelse af den holdning, Den
Europæiske Union skal indtage på Verdenshandelsorganisationens
Ministerkonference vedrørende Republikken Yemens tiltrædelse af WTO
RÅDET FOR DEN EUROPÆISKE UNION HAR —
under henvisning til traktaten om Den
Europæiske Unions funktionsmåde, særlig artikel 91, artikel 100, stk. 2, og
artikel 207, stk. 4, første afsnit, sammenholdt med artikel 218, stk. 9,
under henvisning til forslag fra
Europa-Kommissionen, og
ud fra følgende betragtninger:
(1)       Den 12. april 2000 ansøgte Republikken Yemens regering om tiltrædelse
af Marrakeshoverenskomsten om oprettelse af Verdenshandelsorganisationen (WTO)
i henhold til artikel XII i overenskomsten.
(2)       En arbejdsgruppe vedrørende
Republikken Yemens tiltrædelse blev nedsat den 17. og 19. juli 2000 med den
opgave at nå til enighed om tiltrædelsesvilkår, der er acceptable for
Republikken Yemen og alle WTO's medlemmer.
(3)       Kommissionen har på Unionens
vegne ført forhandlinger om en omfattende række til­sagn fra Republikken Yemens
side om markedsadgang, som opfylder Unionens ønsker.
(4)       Disse tilsagn indgår nu i
protokollen om Republikken Yemens tiltrædelse af WTO.
(5)       Tiltrædelsen af WTO ventes at
yde et positivt og varigt bidrag til processen med økonomisk reform og
bæredygtig udvikling i Republikken Yemen.
(6)       Tiltrædelsesprotokollen bør
derfor godkendes.
(7)       Artikel XII i overenskomsten
om oprettelse af WTO indeholder en bestemmelse om, at tiltrædelsesvilkårene
aftales mellem det tiltrædende medlem og WTO, og at WTO's Ministerkonference
godkender tiltrædelsesvilkårene på WTO's vegne.
(8)       Det er derfor nødvendigt at
fastlægge den holdning, Unionen skal indtage på Ministerkonferencen —
VEDTAGET DENNE AFGØRELSE: 
Artikel 1
Den holdning, Den Europæiske Union skal
indtage på WTO's Ministerkonference vedrørende Republikken Yemens tiltrædelse
af WTO, er at godkende tiltrædelsen.
Artikel 2
Denne afgørelse træder i kraft på dagen for
vedtagelsen.
Udfærdiget i Bruxelles, den […].
                                                                       På
Rådets vegne

                                                                       Formand